text: बता दें कि विनेश पहलवान महावीर सिंह फोगाट के छोटे भाई राजपाल की बेटी हैं। पहलवान गीता फोगाट व बबिता कुमारी उसकी चचेरी बहनें हैं। शुरू में बेटियों को पहलवानी सिखाने पर उसके ताऊ और पिता को समाज व गांववालों के कड़े विरोध का सामना करना पड़ा था, लेकिन समाज की परवाह किए बगैर महावीर फोगाट व राजपाल दोनों अपने फैसले पर डटे रहे। जब बेटियों ने पदक जीतने शुरू किए तो गांववालों का रवैया भी बदलने लगा। विनेश के फाइनल में पहुंचने के बाद उनके ताऊ महावीर फोगाट ने उन्हें ट्वीट कर बधाई दी थी और स्वर्ण पदक के साथ देश लौटने का संदेश दिया था। चरखी दादरी के गांव बलाली की रहने वाली विनेश ने जैसे ही गोल्ड मेडल जीता पूरा गांव जश्न में डूब गया।